Tusah nyeliah ari penyakit amu
Jarang orang enda nyukung ti madah pengamu kitai mensia sigi serebak dunya nyadi. Iya mega tau dikumbai kitai sebengkah penyakit ti nadai tipang. Taja pia penyakit tu engka ulih gerai laban iya ukai penyakit tubuh, tang penyakit datai ari runding. Tu bansa penyakit nadai igi. Iya mega berupai udah ngenataika mayuh penyai ngagai pengidup mensia. Taja iya ulih gerai, penyakit tu tusah deka dipunaska lalu udah ditemu nyadi penekul pengelantang pengidup ari jeman mensia nyentukka dunya moden, dunya global nadai entara, nadai sempadan baka diatu. Ambika banding, sida di menua Teritis Ai Manis kelia, bala sida Apai Keling, sebedau sida pindah ke Panggau Libau pechah pendiau laban sama amu pengaruh, sama enggau bebagi enggau pangan diri, enggau bebagi enggau diri menyadi. Nya meh pun sida Apai Keling mindah lalu ngaga rumah sida di Panggau Libau Lendat Dibiau Takang Isang, Merawa Lama Munyi Ke Berimba Bung Nebang, Tuchung Engkeraji Padi Baka Api Mauu Ngerendang. Bala sida Tutung Lemandau Gendang, bala sida Ngelai Pengandai Besai Sebisa Gamang, Ngelai Aka Tuai Sida Kumang pindah ke Gelung Batu Nakung Ngingit Ngungung Tekang Gemalang. Sida Apai Sabit Bekait pindah ke Tisi Langit Ngilah Remang. Pechah pendiau nya beduduk ari pengamu mensia. Amu dataika enggai bedua pengaruh enggau pangan diri, enggau diri menyadi. Ngeluie sempadan Reti nya ulah amu ngeluie sempadan pupu raban bansa, ngeluie semua entara, enda ngira iya fizikal tauka physiological sereta mega social. Pengamu endang dikembuan semua mensia, semua pupu raban bansa idup di dunya enda ngira tuai biak, indu lelaki, chelum chura kulit, burak, kuning, enda ngira asal asal, jaku, enda ngira sapa-sapa. Ari pengamu meh dunya tu semampai bisi orang belaya berebutka reta tengkira, berebutka kuasa megai menua, berebutka pengeraja, berebutka tanah, berebut deka ngempu dunya. Bisi mega berebutka kasih sayau indu enggau lelaki, kasih sayau apai indai, anak enggau kaban belayan. Agi mega bisi orang berebutka pemakai, tanah buah, berebutka rimba, pulau galau, rampa pemakai menua, berebutka sungai, bukit, kampung jerung, temuda, enggau pengerang. Semua tu beduduk ari pengamu mensia. Uji kitai nikal baru betatika nama kebuah tau nyadi Perang Dunya I enggau Perang Dunya Kedua. Nya endang sigi nadai utai bukai tang laban tuai maya nya deka nalukka menua bukai ngena jalai perang. Tau dikumbai laban amu kuasa, amu menua, amu pengeraja, amu reta tengkira. Laban siti menua nya mujur nalukka sebengkah menua bukai tentu iya ulih ngerampas mimit pengeraja menua nya. Perang Teluk tauka Gulf War ambika banding mega nyadi bepun ari pengamu mensia mega deka nguasa menua Timur Tengah, kelebih agi menua ti bisi pengaya minyak, laban minya nya mega berega lalu nyadika kuasa bejalaika entuka, kapal, bilun enggau semua rengka bejalai ba jalai alun, ba langit, ba tasik, mekal karan ngagai semua rumah, semua pendiau, semua opis, semua gudang di dunya tu. Nadai meh Saddam Hussein nyangka Presiden Amerika George Bush kempang nyerang sereta ngalahka iya ba Baghdad. Nama meh kebuah Amerika merang bala sida di Afghanistan? Nama kebuah sida Tambi belaya di menua India enggau Pakistan? Semua tu endang bepun ari amu kuasa, amu deka megai dunya, rangka reta tengkira. Baka jam diatu, president Amerika Donald Trump ti udah berupai alah bepilih tang lalu apin deka ngaku diri alah laban Joe Biden. Tau meh nya ketegal pengamu. Tusah gerai Nya alai endang amat tusah kitai mensia deka ngerarika diri, nyeliah ari pengamu. Tau dikumbai tu endang serentak enggau dunya nyadi. Dalam ensera kitai Iban, kelimpah ari bala sida ti belaya lalu bepechah pendiau bepun ari pengamu pengaruh munyi ti udah disebut aku dulu tadi, bala sida ti beserang, bekayau pangan diri pan endang tegal deka naluk menua, ngambi reta tengkira, ngambi tanah, ngambi buah, ngambi perapasan. Dalam taun 1941 lebuh Jipun datai di Sarawak sereta lalu merintah menua kitai tu, dia kitai mega mayuh ninga cherita pemerinsa bala orang di Sarawak maya nya. Ukai mina bala menyadi kitai bansa Cina aja ti balat kena tinggang penusah, tang semua mensia mayuh rayat di menua tu sama bela merinsa magang. Bala orang putih, bala sida sedadu Australia ti kena jil Jipun di Batu Lintang di Kuching ditu – sekeda sida tu agi idup sereta udah bisi datai nikal ke Sarawak apin lama – endang meruan ingatka pemerinsa sida dikereja Jipun ba kem alai sida ditan maya perintah Jipun di Sarawak (1941-1945). Tu meh empas pangka pengamu menua Jipun maya nya. Ukai mensia aja ti amu; jelu mega ngembuan pengamu tang pengamu bala jelu dalam ensera orang tuai dulu menya endang kena nyeremin, ambika nyadi pengayan kena manding ulah enggau pengamu kitai mensia. Nitih siti cherita orang tuai kelia bisi sekali bala jelu nubai. Sida bulih amat. Tubai nya betuaika Badak. Laban iya nyadi tuai, bala sida bukai nadai mantah jaku Badak ke madah pedua nitih pemesai tubuh. Mina tudah Pelanduk aja ke bejaku, tang lalu diperak Babi. Nya ngayanka sida nadai berundingka budi Pelanduk seduai Tekura ke udah ngibun salai sida lalu munuh Antu Raya. Tang ba pengujung ensera nya, sida bukai rugi magang laban untung sida dibai Pelanduk seduai Tekura magang. Sida alah laban pemintar jelu dua iku nya ke udah pedis ati ditipu sida. Reti pusin ensera tu ngajar kitai mensia, ngajar bala nembiak, bala pemacha pasal pengawa ti jai baka amu nya deka mai penyai, mai pengerugi, lalu bisi tipak ti enda manah. Kena ngajar semua Ajar dalam bup tu tau bendar pulaika lalau nembiak sekula ti benung belajar, awak pulai ka pemanah ati, pengelurus runding, pemanah pengawa dalam sekula, lalu ngasi ka ajar pengajar enggau semua orang ke besai tuai sereta bebasaka diri sama bela, sama serambau. Kitai nembiak bansa Iban endang dilalau, diajar, ditangkan kenyau ari mit ulih apai indai kitai awakka nyeliah diri ari pengerangka, ari pengamu. Enti bisi lauk enda tau enda ngalauka pangan, ngalauka diri menyadi, enda tau nengali. Nya alai tu meh kebuah dulu menya lebuh ikan, jelu kampung ari mayuh, enti bulih nyala, bulih nubai, bulih ngasu beburu, orang rumah panjai endang semampai bebagi, bedua enggau pangan diri, enggau bala diri serumah. Diatu agi ga bisi bebagi tang jarang agi baka menya. Dataika niki buah baka rian, pakan, kemayau, keranji enggau sekeda buah bukai, orang kelia endang sama bebai diri serumah taja pan buah nya ukai dempu semua. Pengawa niki buah bebai diri serumah tu agi ga bisi dikemeranka diatu tang udah bisi kurang agi. Enda ga kitai ulih ngutuk laban semua nya tau pulai ngagai mata duit magang ti mega ngujungka mensia semakin majak amu. Kitai di rumah panjai pan sama udah nelan igi penyakit amu mega. Bisi bup ensera agi bisi mega nyerita pasal jelu amu tang tuju ke bendar nya endang kena ngajar, ngelalau bala nembiak enggau bala apai indai awakka nyeliah diri ari pengamu. Tu bepun ari cherita indai tuai Iban siku ti ngerami ikan ngena garam ba sebuah langkau umai. Benung iya kiruh ngerami ikan, dia deh bisi siku mayau kuring sereta jai gamal ari langkau orang bukai enda entu jauh ari umai indai tuai nya. Tang laban tudah tuai ngeringak nunga mua ngagai dapur melakang mua pintu, ka tambah pending ke numbas pengelansik, nya alai iya nadai meda mayau nya niki tangga langkau iya. Lebuh indai tuai nya benung kiruh, mayau kuring nya lalu merejuk ngerampas sereta lalu rari manggum siku ikan indai tuai nya tadi. Laban mayau ti laju belanda, nadai meh jalai indai tuai nya ulih ikan nya pulai. Mayau nya enda lalu terus nabanka ikan panggum iya ngagai langkau asal diri iya empu laban iya nangika bebagi enggau mayau bukai ti bisi dua tiga iku dia. Laban empa pengamu iya endang keran deka nengali makai ikan nya. Udah nya, mayau nya lalu meraka siti sungai enda besai ngena siti batang ti numbas pemesai nyengkar sungai nya nyadika titi iya. “Lebuh mayau kuring nya begadai gadai niti batang dia iya tepedaka siku mayau chelum ti besai ari iya empu ba baruh iya, manggum ikan besai ari ti dipanggum iya. “Sereta tepedaka mayau chelum nya, mayau kuring lalu berunding deka ngerampas ikan ti dipanggum mayau chelum, laban ikan nya berupai besai agi ari ti dipanggum iya empu,” ku sida niang ini menya lebuh nusui ensera nya. Lebuh mayau kuring nya ngetu, mayau chelum nya pan ngetu ga peda iya. Benung mayau chelum nya jenuh, dia mayau ari atas batang nya lalu terejun laban deka nerekam ikan panggum mayau chelum, ku sambung cherita tu. Mayau kuring pan lalu terengkah ba lubuk baruh titi nya tadi ti ngujungka iya mimit da agi deka lemas laban endang enda nemu nyemerai. Iya ga endang sigi takutka ai. Ikan panggum iya lalu tebelengka ari mulut sereta nadai temu tunga, laban ikan nya endang lalu ditaban ai rarat kili, nyangka lalu tengelam. Mimit da agi tudah tuai deka bebadi nyawa laban enda nemu nyemerai, iya ga ikan pan lesap nadai temu penunga. Mayau chelum ti deka direkak iya tadi pan nadai temu. Dini nya bisi temu, laban nya ga ayuk iya empu ti dipeda iya ba baruh lubuk baru batang. Keruan enda mayau, keruan enda palui, keruan amu. Upah amu, tudah tuai mina nilat mulut diri ti udah manggum ikan. Udah asa ati meh tudah tuai beduduk ari pengamu. Perut nyau engkeriuk lapar lalu ngujungka iya pulai ngagai langkau sida empu lalu kiau-kiau minta utai dempa ari orang bempu iya. Dia orang nya lalu meri sida asi champur enggau sedak pala pusu. Iya pan bekunsi enggau bala mayau bukai dia. Asa meh ati deka nengali makai ikan tang laban amu sereta palui, bau ikan pan nadai agi. Beduduk ari pengamu, mayau nya balat asa ati. Bakanya mega kitai mensia; udah diberi lengan agi minta pah; udah diberi pah, agi minta tubuh bukai. Pengamu tau nyadi siti penggian, siti penyakit. Chukup pedis deka ditipang. Bepun ari pengamu, mayuh penusah enggau penanggul bukai sereta penyai udah ditemu nyadi kelimpah ari perang enggau laya munyi ti udah dikenang aku tadi. Ulih TELESA EMPERAN 
See author's posts
